CELEX: 32014R0527
Language: el
Date: 2014-03-12 00:00:00
Title: Κατ' εξουσιοδότηση κανονισμός (ΕΕ) αριθ. 527/2014 της Επιτροπής, της 12ης Μαρτίου 2014 , για τη συμπλήρωση της οδηγίας (ΕΕ) αριθ. 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που διευκρινίζουν τις κατηγορίες μέσων που αντανακλούν δεόντως την πιστωτική ικανότητα ενός ιδρύματος σε συνθήκες δρώσας οικονομικής κατάστασης και είναι κατάλληλα για να χρησιμοποιούνται για τους σκοπούς των μεταβλητών αποδοχών  Κείμενο που παρουσιάζει ενδιαφέρον για τον ΕΟΧ

20.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/21
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 527/2014 ΤΗΣ ΕΠΙΤΡΟΠΉΣ
   της 12ης Μαρτίου 2014
   για τη συμπλήρωση της οδηγίας (ΕΕ) αριθ. 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που διευκρινίζουν τις κατηγορίες μέσων που αντανακλούν δεόντως την πιστωτική ικανότητα ενός ιδρύματος σε συνθήκες δρώσας οικονομικής κατάστασης και είναι κατάλληλα για να χρησιμοποιούνται για τους σκοπούς των μεταβλητών αποδοχών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (1), και ιδίως το άρθρο 94 παράγραφος 2,
   Εκτιμώντας τα ακόλουθα:
   
               (1)
            
            
               Οι μεταβλητές αποδοχές που χορηγούνται σε μέσα πρέπει να προωθούν την ορθή και αποτελεσματική διαχείριση των κινδύνων και δεν πρέπει να ενθαρρύνουν την ανάληψη υπερβολικών κινδύνων εκ μέρους του ιδρύματος, Ως εκ τούτου, οι κατηγορίες μέσων που μπορούν να χρησιμοποιούνται για τους σκοπούς των μεταβλητών αποδοχών πρέπει να ευθυγραμμίζουν τα συμφέροντα του προσωπικού με τα συμφέροντα των μετόχων, των πιστωτών και άλλων ενδιαφερομένων φορέων, μέσω παροχής κινήτρων που θα ενθαρρύνουν το προσωπικό να ενεργεί προς το μακροπρόθεσμο συμφέρον του ιδρύματος και να μην αναλαμβάνει υπερβολικούς κινδύνους.
            
         
               (2)
            
            
               Προκειμένου να εξασφαλιστεί ότι υπάρχει ισχυρή σύνδεση με την πιστωτική ποιότητα ενός ιδρύματος σε συνθήκες δρώσας οικονομικής κατάστασης, τα μέσα που χρησιμοποιούνται για τους σκοπούς των μεταβλητών αποδοχών πρέπει να περιέχουν τα κατάλληλα γεγονότα ενεργοποίησης για μείωση της ονομαστικής αξίας ή μετατροπή που μειώνουν την αξία των μέσων σε καταστάσεις όπου η πιστωτική ποιότητα του ιδρύματος σε συνθήκες δρώσας οικονομικής κατάστασης έχει επιδεινωθεί. Τα γεγονότα ενεργοποίησης που χρησιμοποιούνται για τους σκοπούς των αποδοχών δεν πρέπει να αλλάζουν το επίπεδο εξασφάλισης των μέσων και, ως εκ τούτου, δεν πρέπει να οδηγούν σε αποκλεισμό των πρόσθετων μέσων της κατηγορίας 1 ή της κατηγορίας 2 ως μέσων ιδίων κεφαλαίων.
            
         
               (3)
            
            
               Ενώ οι όροι που ισχύουν για τα πρόσθετα μέσα της κατηγορίας 1 και της κατηγορίας 2 προσδιορίζονται στα άρθρα 52 και 63 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (2), τα άλλα μέσα που αναφέρονται στο άρθρο 94 παράγραφος 1 στοιχείο ιβ) σημείο ii) της οδηγίας 2013/36/ΕΕ και μπορούν να μετατραπούν πλήρως σε μέσα κεφαλαίου κοινών μετοχών της κατηγορίας 1 ή να υποτιμηθούν δεν υπόκεινται σε ειδικούς όρους σύμφωνα με τον εν λόγω κανονισμό, δεδομένου ότι δεν ταξινομούνται ως μέσα ιδίων κεφαλαίων για εποπτικούς σκοπούς. Ως εκ τούτου, πρέπει να θεσπιστούν ειδικές απαιτήσεις για τις διάφορες κατηγορίες μέσων, για να διασφαλιστεί ότι είναι κατάλληλα για να χρησιμοποιούνται για τους σκοπούς των μεταβλητών αποδοχών, λαμβάνοντας υπόψη τη διαφορετική φύση των μέσων. Η χρήση μέσων για τους σκοπούς των μεταβλητών αποδοχών δεν πρέπει από μόνη της να αποτρέπει το χαρακτηρισμό των μέσων ως ιδίων κεφαλαίων ενός ιδρύματος, εφόσον πληρούνται οι όροι που καθορίζονται στον κανονισμό (ΕΕ) αριθ. 575/2013. Η εν λόγω χρήση από μόνη της δεν πρέπει να νοείται ως παροχή κινήτρου για εξαγορά του μέσου, αφού μετά τις περιόδους αναβολής και διατήρησης, τα μέλη του προσωπικού είναι σε γενικές γραμμές σε θέση να λαμβάνουν ρευστά διαθέσιμα με άλλα μέσα εκτός από την εξαγορά.
            
         
               (4)
            
            
               Τα λοιπά μέσα περιλαμβάνουν χρεωστικούς τίτλους χωρίς μετρητά ή μέσα συνδεδεμένα με χρέος τα οποία δεν είναι αποδεκτά ως ίδια κεφάλαια. Τα λοιπά μέσα δεν περιορίζονται σε χρηματοοικονομικά μέσα, όπως ορίζονται στο άρθρο 4 παράγραφος 1 σημείο 50 του κανονισμού (ΕΕ) αριθ. 575/2013, αλλά μπορούν επίσης να περιλαμβάνουν περαιτέρω μέσα χωρίς μετρητά, τα οποία θα μπορούσαν να περιληφθούν σε συμφωνίες μεταξύ του ιδρύματος και των μελών του προσωπικού. Για να εξασφαλιστεί ότι αυτά τα μέσα αντανακλούν την πιστωτική ποιότητα ενός ιδρύματος σε συνθήκες δρώσας οικονομικής κατάστασης, κατάλληλες απαιτήσεις πρέπει να διασφαλίζουν ότι οι συνθήκες υπό τις οποίες υποτιμώνται ή μετατρέπονται τα εν λόγω μέσα εκτείνονται πέρα από τις καταστάσεις ανάκτησης ή ανάλυσης.
            
         
               (5)
            
            
               Όταν μέσα που χρησιμοποιούνται για τους σκοπούς των μεταβλητών αποδοχών ανακαλούνται, εξοφλούνται, εξαγοράζονται ή μετατρέπονται, σε γενικές γραμμές οι εν λόγω συναλλαγές δεν πρέπει να αυξάνουν την αξία των αποδοχών που χορηγούνται μέσω καταβολής ποσών που είναι υψηλότερα από την αξία του μέσου ή μέσω μετατροπής σε μέσα που έχουν μεγαλύτερη αξία από το μέσο που χορηγήθηκε αρχικά. Αυτό γίνεται για να εξασφαλιστεί ότι η αμοιβή δεν καταβάλλεται μέσω μηχανισμών ή μεθόδων που διευκολύνουν τη μη συμμόρφωση με το άρθρο 94 παράγραφος 1 της οδηγίας 2013/36/ΕΕ.
            
         
               (6)
            
            
               Κατά τη χορήγηση μεταβλητών αποδοχών και όταν τα μέσα που χρησιμοποιούνται για τις μεταβλητές αποδοχές εξοφλούνται, ανακαλούνται, εξαγοράζονται ή μετατρέπονται, οι εν λόγω συναλλαγές πρέπει να βασίζονται σε αξίες που έχουν προσδιοριστεί σύμφωνα με το ισχύον λογιστικό πρότυπο. Συνεπώς, η αποτίμηση των μέσων πρέπει να απαιτηθεί σε όλες αυτές τις περιπτώσεις, προκειμένου να διασφαλιστεί ότι δεν καταστρατηγούνται οι απαιτήσεις της οδηγίας 2013/36/ΕΕ σχετικά με τις αποδοχές, ιδίως όσον αφορά τον λόγο μεταξύ των μεταβλητών και των σταθερών συνιστωσών των αποδοχών και την ευθυγράμμιση με την ανάληψη κινδύνων.
            
         
               (7)
            
            
               Το άρθρο 54 του κανονισμού (ΕΕ) αριθ. 575/2013 καθορίζει τους μηχανισμούς υποτίμησης και μετατροπής των πρόσθετων μέσων της κατηγορίας 1. Επιπλέον, το άρθρο 94 παράγραφος 1 στοιχείο ιβ) σημείο ii) της οδηγίας 2013/36/ΕΕ απαιτεί τα λοιπά μέσα να μπορούν να μετατρέπονται πλήρως σε μέσα κοινών μετοχών της κατηγορίας 1 ή να υποτιμώνται. Επειδή η οικονομική έκβαση μιας μετατροπής ή υποτίμησης λοιπών μέσων είναι η ίδια όπως και για τα πρόσθετα μέσα της κατηγορίας 1, οι μηχανισμοί υποτίμησης ή μετατροπής για τα λοιπά μέσα θα πρέπει να λαμβάνουν υπόψη τους μηχανισμούς που εφαρμόζονται στα πρόσθετα μέσα της κατηγορίας 1, με προσαρμογές για να ληφθεί υπόψη το γεγονός ότι λοιπά μέσα δεν είναι αποδεκτά ως μέσα ιδίων κεφαλαίων από την άποψη της προληπτικής εποπτείας. Τα μέσα της κατηγορίας 2 δεν υπόκεινται σε ρυθμιστικές απαιτήσεις σχετικά με την υποτίμηση και τη μετατροπή σύμφωνα με τον κανονισμό (ΕΕ) αριθ. 575/2013. Για να εξασφαλιστεί ότι η αξία όλων αυτών των μέσων, όταν χρησιμοποιούνται για μεταβλητές αποδοχές, μειώνεται όταν επιδεινώνεται η πιστωτική ποιότητα του ιδρύματος, θα πρέπει να προσδιοριστούν οι περιπτώσεις στις οποίες είναι απαραίτητη μια υποτίμηση ή μετατροπή του μέσου. Θα πρέπει να καθοριστούν οι μηχανισμοί υποτίμησης, ανατίμησης και μετατροπής για τα μέσα της κατηγορίας 2 και τα λοιπά μέσα, για να εξασφαλιστεί η συνεπής εφαρμογή.
            
         
               (8)
            
            
               Οι διανομές που προκύπτουν από μέσα μπορούν να λάβουν διάφορες μορφές. Μπορούν να είναι μεταβλητές ή σταθερές και μπορεί να καταβάλλονται περιοδικά ή κατά την τελική λήξη ενός μέσου. Σύμφωνα με τις κατευθυντήριες γραμμές σχετικά με τις πολιτικές και πρακτικές αποδοχών που εκδόθηκαν από την επιτροπή ευρωπαϊκών αρχών τραπεζικής εποπτείας (3), προκειμένου να προωθηθεί η ορθή και αποτελεσματική διαχείριση των κινδύνων, δεν θα πρέπει να καταβάλλονται στο προσωπικό διανομές κατά τη διάρκεια των περιόδων αναβολής. Τα μέλη του προσωπικού θα πρέπει να λαμβάνουν τις διανομές μόνο σε σχέση με τις περιόδους που ακολουθούν την κατοχύρωση του μέσου. Ως εκ τούτου, μόνο τα μέσα με διανομές που καταβάλλονται περιοδικά στον ιδιοκτήτη του μέσου είναι κατάλληλα για χρήση ως μεταβλητές αποδοχές· τα ομόλογα μηδενικού τοκομεριδίου ή τα μέσα που διατηρούν τα κέρδη δεν θα πρέπει να υπολογίζονται για την ουσιαστική μερίδα των αποδοχών που θα πρέπει να αποτελείται από ένα ισοζύγιο των μέσων που αναφέρονται στο άρθρο 94 παράγραφος 1 στοιχείο ιβ) της οδηγίας 2013/36/ΕΕ. Αυτό οφείλεται στο γεγονός ότι το προσωπικό θα επωφελείτο κατά τη διάρκεια της περιόδου αναβολής από την αύξηση των αξιών, η οποία μπορεί να θεωρηθεί ως ισοδύναμη με τη λήψη διανομών.
            
         
               (9)
            
            
               Οι πολύ υψηλές διανομές μπορεί να μειώσουν το μακροπρόθεσμο κίνητρο για τη συνετή ανάληψη κινδύνων, αφού αυξάνουν αποτελεσματικά το μεταβλητό μέρος των αποδοχών. Συγκεκριμένα, οι διανομές δεν πρέπει να καταβάλλονται σε χρονικά διαστήματα που υπερβαίνουν το ένα έτος, αφού αυτό θα οδηγούσε σε διανομές που συσσωρεύονται αποτελεσματικά κατά τη διάρκεια περιόδων αναβολής και καταβάλλονται αφού κατοχυρωθούν οι μεταβλητές αποδοχές. Η συσσώρευση διανομών θα παρέκαμπτε το άρθρο 94 παράγραφος 1 στοιχείο ζ) της οδηγίας 2013/36/ΕΕ όσον αφορά τη σχέση μεταξύ των μεταβλητών και των σταθερών συνιστωσών των αποδοχών και την αρχή του στοιχείου ιγ) του εν λόγω άρθρου που προβλέπει ότι οι πληρωτέες αποδοχές που υπάγονται στις ρυθμίσεις περί αναβολής κατοχυρώνονται το πολύ κατ' αναλογία του χρόνου. Ως εκ τούτου, οι διανομές που γίνονται μετά την κατοχύρωση του μέσου δεν θα πρέπει να υπερβαίνουν τις τιμές της αγοράς. Αυτό θα πρέπει να διασφαλίζεται μέσω της απαίτησης, τα μέσα που χρησιμοποιούνται για τις μεταβλητές αποδοχές ή τα μέσα με τα οποία συνδέονται να εκδίδονται κυρίως σε άλλους επενδυτές, ή μέσω της απαίτησης τα εν λόγω μέσα να υπόκεινται σε ανώτατο όριο για τις διανομές.
            
         
               (10)
            
            
               Οι απαιτήσεις αναβολής και διατήρησης που ισχύουν για τη χορήγηση μεταβλητών αποδοχών σύμφωνα με το άρθρο 94 παράγραφος 1 της οδηγίας 2013/36/ΕΕ πρέπει να πληρούνται στα αντίστοιχα χρονικά διαστήματα, ακόμη και όταν τα μέσα που χρησιμοποιούνται για τις μεταβλητές αποδοχές ανακαλούνται, εξοφλούνται, εξαγοράζονται ή μετατρέπονται. Ως εκ τούτου, σε τέτοιες περιπτώσεις τα μέσα θα πρέπει να ανταλλάσσονται με πρόσθετα μέσα της κατηγορίας 1, της κατηγορίας 2 και λοιπά μέσα τα οποία αντανακλούν την πιστωτική ποιότητα του ιδρύματος, σε συνθήκες δρώσας οικονομικής κατάστασης, να έχουν χαρακτηριστικά ισοδύναμα με εκείνα του μέσου που είχε χορηγηθεί αρχικά και να είναι της ίδιας αξίας, αφού ληφθούν υπόψη τα ποσά που έχουν υποτιμηθεί. Όταν άλλα μέσα εκτός των πρόσθετων μέσων της κατηγορίας 1 έχουν σταθερή ημερομηνία λήξης, θα πρέπει να καθοριστούν ελάχιστες απαιτήσεις για την εναπομένουσα ληκτότητα των εν λόγω μέσων, όταν αυτά χορηγούνται προκειμένου να διασφαλιστεί ότι συνάδουν με τις απαιτήσεις όσον αφορά τις περιόδους αναβολής και διατήρησης για τις μεταβλητές αποδοχές.
            
         
               (11)
            
            
               Η οδηγία 2013/36/ΕΕ δεν περιορίζει τις κατηγορίες των μέσων που μπορούν να χρησιμοποιηθούν για τις μεταβλητές αποδοχές σε ειδική κατηγορία χρηματοπιστωτικών μέσων. Θα πρέπει να είναι δυνατή η χρήση συνθετικών μέσων ή συμβάσεων μεταξύ των μελών του προσωπικού και των ιδρυμάτων που συνδέονται με πρόσθετα μέσα της κατηγορίας 1 και της κατηγορίας 2, τα οποία μπορούν να μετατραπούν ή να υποτιμηθούν πλήρως. Αυτό επιτρέπει την εισαγωγή ειδικών προϋποθέσεων στους όρους των εν λόγω μέσων που ισχύουν μόνο για τα μέσα που χορηγούνται στο προσωπικό, χωρίς την ανάγκη να επιβληθούν οι εν λόγω όροι σε άλλους επενδυτές
            
         
               (12)
            
            
               Σε επίπεδο ομίλου, η διαχείριση των εκδόσεων μπορεί να γίνεται κεντρικά, εντός μιας μητρικής επιχείρησης. Ως εκ τούτου, τα ιδρύματα εντός ενός τέτοιου ομίλου δεν μπορούν πάντοτε να εκδίδουν μέσα που είναι κατάλληλα για να χρησιμοποιούνται για το σκοπό των μεταβλητών αποδοχών. Ο κανονισμός (ΕΕ) αριθ. 575/2013 δίνει τη δυνατότητα για πρόσθετα μέσα της κατηγορίας 1 και της κατηγορίας 2 που εκδίδονται μέσω μιας οντότητας που εμπίπτει στο πεδίο εφαρμογής της ενοποίησης να αποτελούν μέρος των ιδίων κεφαλαίων ενός ιδρύματος υπό ορισμένες προϋποθέσεις. Ως εκ τούτου, θα πρέπει επίσης να είναι δυνατόν να χρησιμοποιούνται τα εν λόγω μέσα για τους σκοπούς των μεταβλητών αποδοχών, υπό την προϋπόθεση να υπάρχει σαφής σύνδεση μεταξύ της πιστωτικής ποιότητας του ιδρύματος που χρησιμοποιεί αυτά τα μέσα για το σκοπό των μεταβλητών αποδοχών και της πιστωτικής ποιότητας του εκδότη του μέσου. Μια τέτοια σύνδεση μπορεί συνήθως να θεωρηθεί ότι υφίσταται μεταξύ μιας μητρικής επιχείρησης και μιας θυγατρικής. Τα μέσα εκτός των πρόσθετων μέσων της κατηγορίας 1 και της κατηγορίας 2 που δεν εκδίδονται απευθείας από ένα ίδρυμα θα πρέπει επίσης να μπορούν να χρησιμοποιούνται για τις μεταβλητές αποδοχές, υπό ισοδύναμες συνθήκες. Τα μέσα που συνδέονται με τα χρηματοπιστωτικά μέσα αναφοράς που εκδίδονται από τις μητρικές επιχειρήσεις σε τρίτες χώρες και τα οποία είναι ισοδύναμα με τα πρόσθετα μέσα της κατηγορίας 1 ή της κατηγορίας 2 θα πρέπει να είναι επιλέξιμα για να χρησιμοποιούνται για τους σκοπούς των μεταβλητών αποδοχών, εφόσον το γεγονός ενεργοποίησης αναφέρεται στο ίδρυμα που χρησιμοποιεί ένα τέτοιο συνθετικό μέσο.
            
         
               (13)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών (ΕΑΤ) στην Ευρωπαϊκή Επιτροπή.
            
         
               (14)
            
            
               Η ΕΑΤ διεξήγαγε επίσης ανοικτές δημόσιες διαβουλεύσεις για τα σχέδια ρυθμιστικών τεχνικών προτύπων, ανέλυσε τα ενδεχόμενα συναφή κόστη και τις ωφέλειες και κάλεσε την Ομάδα Τραπεζικών Συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4), να γνωμοδοτήσει επ' αυτών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατηγορίες μέσων που αντανακλούν δεόντως την πιστωτική ικανότητα ενός ιδρύματος σε συνθήκες δρώσας οικονομικής κατάστασης και είναι κατάλληλα για να χρησιμοποιούνται για τους σκοπούς των μεταβλητών αποδοχών
   1.   Οι ακόλουθες είναι οι κατηγορίες των μέσων που πληρούν τις προϋποθέσεις που καθορίζονται στο άρθρο 94 παράγραφος 1 στοιχείο ιβ) σημείο ii) της οδηγίας 2013/36/ΕΕ:
   
               α)
            
            
               κατηγορίες πρόσθετων μέσων της κατηγορίας 1, όπου οι εν λόγω κατηγορίες πληρούν τους όρους που αναφέρονται στην παράγραφο 2 και το άρθρο 2 και συμμορφώνονται με το άρθρο 5 παράγραφος 9 και το άρθρο 5 παράγραφος 13 στοιχείο γ)·
            
         
               β)
            
            
               κατηγορίες μέσων της κατηγορίας 2, όπου οι εν λόγω κατηγορίες πληρούν τους όρους που αναφέρονται στην παράγραφο 2 και το άρθρο 3 και συμμορφώνονται με το άρθρο 5·
            
         
               γ)
            
            
               κατηγορίες μέσων που μπορούν να μετατραπούν πλήρως σε μέσα κεφαλαίου κοινών μετοχών της κατηγορίας 1 ή να υποτιμηθούν και τα οποία δεν είναι ούτε πρόσθετα μέσα της κατηγορίας 1 ούτε μέσα της κατηγορίας 2 («λοιπά μέσα») στις περιπτώσεις που αναφέρονται στο άρθρο 4, όπου οι εν λόγω κατηγορίες πληρούν τους όρους που αναφέρονται στην παράγραφο 2 και συμμορφώνονται με το άρθρο 5.
            
         2.   Οι κατηγορίες μέσων που αναφέρονται στην παράγραφο 1 πληρούν τις ακόλουθες προϋποθέσεις:
   
               α)
            
            
               τα μέσα δεν αποτελούν αντικείμενο εξασφάλισης ούτε υπόκεινται σε εγγύηση που ενισχύει την εξοφλητική προτεραιότητα των απαιτήσεων του κατόχου·
            
         
               β)
            
            
               όταν οι διατάξεις που διέπουν ένα μέσο επιτρέπουν τη μετατροπή του, το εν λόγω μέσο χρησιμοποιείται μόνο για τους σκοπούς της χορήγησης μεταβλητών αποδοχών, όπου το ποσοστό ή το εύρος της μετατροπής ορίζεται σε επίπεδο που εξασφαλίζει ότι η αξία του μέσου στο οποίο μετατρέπεται το αρχικά χορηγηθέν μέσο δεν είναι υψηλότερη από την αξία του αρχικά χορηγηθέντος μέσου τη στιγμή που χορηγήθηκε ως μεταβλητή αποδοχή·
            
         
               γ)
            
            
               οι διατάξεις που διέπουν τα μεταβλητά μέσα που χρησιμοποιούνται αποκλειστικά για τον σκοπό των μεταβλητών αποδοχών εξασφαλίζουν ότι η αξία του μέσου στο οποίο μετατρέπεται το αρχικά χορηγηθέν μέσο δεν είναι υψηλότερη από την αξία του αρχικά χορηγηθέντος μέσου τη στιγμή της εν λόγω μετατροπής·
            
         
               δ)
            
            
               οι διατάξεις που διέπουν το μέσο προβλέπουν ότι τυχόν διανομές καταβάλλονται τουλάχιστον σε ετήσια βάση και καταβάλλονται στον κάτοχο του μέσου·
            
         
               ε)
            
            
               τα μέσα τιμολογούνται στην αξία τους κατά τη στιγμή χορήγησής τους, σύμφωνα με το ισχύον λογιστικό πρότυπο. Η αποτίμηση λαμβάνει υπόψη την πιστωτική ικανότητα του ιδρύματος και υπόκειται σε ανεξάρτητη εξέταση·
            
         
               στ)
            
            
               οι διατάξεις που διέπουν τα μέσα που εκδίδονται αποκλειστικά για τον σκοπό των μεταβλητών αποδοχών απαιτούν αποτίμηση που πρέπει να πραγματοποιείται σύμφωνα με το ισχύον λογιστικό πρότυπο σε περίπτωση που το μέσο εξοφληθεί, ανακληθεί, εξαγοραστεί ή μετατραπεί.
            
         Άρθρο 2
   Όροι για τις κατηγορίες των πρόσθετων μέσων της κατηγορίας 1
   Οι κατηγορίες των πρόσθετων μέσων της κατηγορίας 1 πληρούν τις ακόλουθες προϋποθέσεις:
   
               α)
            
            
               οι διατάξεις που διέπουν το μέσο ορίζουν ένα συμβάν ενεργοποίησης για τους σκοπούς του άρθρου 52 παράγραφος 1 στοιχείο ιδ) του κανονισμού (ΕΕ) αριθ. 575/2013·
            
         
               β)
            
            
               το γεγονός ενεργοποίησης που αναφέρεται στο στοιχείο α) συμβαίνει όταν ο δείκτης κεφαλαίου κοινών μετοχών της κατηγορίας 1 του ιδρύματος που εκδίδει το μέσο, όπως αναφέρεται στο άρθρο 92 παράγραφος 1 στοιχείο α) του κανονισμού (ΕΕ) αριθ. 575/2013, είναι χαμηλότερος από οποιοδήποτε από τα εξής:
               
                           i)
                        
                        
                           7 %·
                        
                     
                           ii)
                        
                        
                           ένα επίπεδο υψηλότερο από 7 %, σε περίπτωση που προσδιορίζεται από το ίδρυμα και διευκρινίζεται στις διατάξεις που διέπουν το μέσο·
                        
                     
         
               γ)
            
            
               πληρούται μία από τις ακόλουθες προϋποθέσεις:
               
                           i)
                        
                        
                           τα μέσα που εκδίδονται αποκλειστικά για τον σκοπό να χορηγηθούν ως μεταβλητές αποδοχές και οι διατάξεις που διέπουν το μέσο εξασφαλίζουν ότι οι τυχόν διανομές καταβάλλονται με επιτόκιο που είναι σύμφωνο με τα επιτόκια της αγοράς για παρόμοια μέσα που εκδίδονται από το ίδρυμα ή ιδρύματα παρόμοιας φύσης, κλίμακας, πολυπλοκότητας και πιστωτικής ποιότητας και οι οποίες σε κάθε περίπτωση, κατά τη στιγμή χορήγησης των αποδοχών, δεν υπερβαίνουν τις 8 ποσοστιαίες μονάδες πάνω από τον μέσο ετήσιο ρυθμό μεταβολής για την Ένωση που δημοσιεύεται από την Επιτροπή (Eurostat) στους εναρμονισμένους δείκτες τιμών καταναλωτή της που δημοσιεύονται σύμφωνα με το άρθρο 11 του κανονισμού (ΕΚ) αριθ. 2494/95 του Συμβουλίου (5). Όταν τα μέσα χορηγούνται σε μέλη του προσωπικού που ασκούν το μεγαλύτερο μέρος των επαγγελματικών δραστηριοτήτων τους εκτός της Ένωσης και τα μέσα εκφράζονται σε νόμισμα που εκδίδεται από τρίτη χώρα, τα ιδρύματα μπορούν να χρησιμοποιούν έναν παρόμοιο, ανεξάρτητα υπολογισμένο δείκτη τιμών καταναλωτή που παράγεται σε σχέση με την εν λόγω τρίτη χώρα·
                        
                     
                           ii)
                        
                        
                           κατά τη στιγμή της χορήγησης των μέσων ως μεταβλητών αποδοχών, τουλάχιστον το 60 % των υπό έκδοση μέσων εκδόθηκαν με άλλον τρόπο εκτός από χορήγηση μεταβλητών αποδοχών και δεν κατέχονται από τα παρακάτω ή από οποιαδήποτε επιχείρηση που έχει στενούς δεσμούς με τα παρακάτω:
                           
                                       —
                                    
                                    
                                       το ίδρυμα ή τις θυγατρικές του,
                                    
                                 
                                       —
                                    
                                    
                                       τη μητρική επιχείρηση του ιδρύματος ή τις θυγατρικές της,
                                    
                                 
                                       —
                                    
                                    
                                       τη μητρική χρηματοδοτική εταιρεία συμμετοχών ή τις θυγατρικές της,
                                    
                                 
                                       —
                                    
                                    
                                       τη μεικτή εταιρεία συμμετοχών ή τις θυγατρικές της,
                                    
                                 
                                       —
                                    
                                    
                                       τη μεικτή χρηματοοικονομική εταιρεία συμμετοχών και τις θυγατρικές της.
                                    
                                 
                     
         Άρθρο 3
   Όροι για τις κατηγορίες των μέσων της κατηγορίας 2
   Οι κατηγορίες των μέσων της κατηγορίας 2 πληρούν τις ακόλουθες προϋποθέσεις:
   
               α)
            
            
               κατά τη στιγμή της χορήγησης των μέσων ως μεταβλητών αποδοχών, η υπολειπόμενη περίοδος πριν από τη λήξη των μέσων είναι ίση ή υπερβαίνει το άθροισμα των περιόδων αναβολής και των περιόδων διατήρησης που ισχύουν για τις μεταβλητές αποδοχές σε σχέση με τη χορήγηση των εν λόγω μέσων·
            
         
               β)
            
            
               οι διατάξεις που διέπουν το μέσο προβλέπουν, σε περίπτωση γεγονότος ενεργοποίησης, τη μείωση της ονομαστικής αξίας του βασικού κεφαλαίου των μέσων σε μόνιμη ή προσωρινή βάση ή τη μετατροπή τους σε μέσα κεφαλαίου κοινών μετοχών της κατηγορίας 1·
            
         
               γ)
            
            
               το γεγονός ενεργοποίησης που αναφέρεται στο στοιχείο β) συμβαίνει όταν ο δείκτης κεφαλαίου κοινών μετοχών της κατηγορίας 1 του ιδρύματος που εκδίδει το μέσο, όπως αναφέρεται στο άρθρο 92 παράγραφος 1 στοιχείο α) του κανονισμού (ΕΕ) αριθ. 575/2013, είναι χαμηλότερος από οποιοδήποτε από τα εξής:
               
                           i)
                        
                        
                           7 %·
                        
                     
                           ii)
                        
                        
                           ένα επίπεδο υψηλότερο από 7 %, σε περίπτωση που προσδιορίζεται από το ίδρυμα και διευκρινίζεται στις διατάξεις που διέπουν το μέσο·
                        
                     
         
               δ)
            
            
               πληρούται μία από τις απαιτήσεις του άρθρου 2 στοιχείο γ).
            
         Άρθρο 4
   Όροι για τις κατηγορίες των λοιπών μέσων
   1.   Σύμφωνα με τους όρους που καθορίζονται στο άρθρο 1 παράγραφος 1 στοιχείο γ), τα λοιπά μέσα πληρούν τις προϋποθέσεις που καθορίζονται στο άρθρο 94 παράγραφος 1 στοιχείο ιβ) σημείο ii) της οδηγίας 2013/36/ΕΕ σε κάθε μία από τις εξής περιπτώσεις:
   
               α)
            
            
               τα λοιπά μέσα πληρούν τις προϋποθέσεις που αναφέρονται στην παράγραφο 2·
            
         
               β)
            
            
               τα λοιπά μέσα συνδέονται με ένα πρόσθετο μέσο της κατηγορίας 1 ή μέσο της κατηγορίας 2 και πληρούν τις προϋποθέσεις που αναφέρονται στην παράγραφο 3·
            
         
               γ)
            
            
               τα λοιπά μέσα συνδέονται με ένα μέσο το οποίο θα ήταν πρόσθετο μέσο της κατηγορίας 1 ή μέσο της κατηγορίας 2, εκτός από το γεγονός ότι εκδίδεται από μητρική επιχείρηση του ιδρύματος που είναι έξω από το πεδίο εφαρμογής της ενοποίησης σύμφωνα με το κεφάλαιο 2 του τίτλου II του πρώτου μέρους του κανονισμού (ΕΕ) αριθ. 575/2013 και τα λοιπά μέσα πληρούν τις προϋποθέσεις της παραγράφου 4.
            
         2.   Τα μέσα που αναφέρονται στην παράγραφο 1 στοιχείο α) είναι τα εξής:
   
               α)
            
            
               τα λοιπά μέσα εκδίδονται άμεσα ή μέσω οντότητας που περιλαμβάνεται στην ενοποίηση ομίλου σύμφωνα με το κεφάλαιο 2 του τίτλου II του πρώτου μέρους του κανονισμού (ΕΕ) αριθ. 575/2013, υπό την προϋπόθεση ότι μια αλλαγή της πιστωτικής ποιότητας του εκδότη του μέσου μπορεί εύλογα να αναμένεται ότι θα οδηγήσει σε μια παρόμοια αλλαγή της πιστωτικής ποιότητας του ιδρύματος που χρησιμοποιεί τα λοιπά μέσα για τον σκοπό των μεταβλητών αποδοχών·
            
         
               β)
            
            
               οι διατάξεις που διέπουν τα λοιπά μέσα δεν παρέχουν στον κάτοχο το δικαίωμα να επιταχύνει τις προγραμματισμένες πληρωμές διανομών ή κεφαλαίου, με εξαίρεση την περίπτωση αφερεγγυότητας ή εκκαθάρισης του ιδρύματος·
            
         
               γ)
            
            
               κατά τη στιγμή της χορήγησης των λοιπών μέσων ως μεταβλητών αποδοχών, η υπολειπόμενη περίοδος πριν από τη λήξη των λοιπών μέσων είναι ίση ή υπερβαίνει το άθροισμα των περιόδων αναβολής και των περιόδων διατήρησης που ισχύουν σε σχέση με τη χορήγηση των εν λόγω μέσων·
            
         
               δ)
            
            
               οι διατάξεις που διέπουν το μέσο προβλέπουν, σε περίπτωση γεγονότος ενεργοποίησης, τη μείωση της ονομαστικής αξίας του βασικού κεφαλαίου των μέσων σε μόνιμη ή προσωρινή βάση ή τη μετατροπή τους σε μέσα κεφαλαίου κοινών μετοχών της κατηγορίας 1·
            
         
               ε)
            
            
               το γεγονός ενεργοποίησης που αναφέρεται στο στοιχείο δ) συμβαίνει όταν ο δείκτης κεφαλαίου κοινών μετοχών της κατηγορίας 1 του ιδρύματος που εκδίδει το μέσο, όπως αναφέρεται στο άρθρο 92 παράγραφος 1 στοιχείο α) του κανονισμού (ΕΕ) αριθ. 575/2013, είναι χαμηλότερος από οποιοδήποτε από τα εξής:
               
                           i)
                        
                        
                           7 %·
                        
                     
                           ii)
                        
                        
                           ένα επίπεδο υψηλότερο από 7 %, σε περίπτωση που προσδιορίζεται από το ίδρυμα και διευκρινίζεται στις διατάξεις που διέπουν το μέσο·
                        
                     
         
               στ)
            
            
               πληρούται μία από τις απαιτήσεις του άρθρου 2 στοιχείο γ).
            
         3.   Τα μέσα που αναφέρονται στην παράγραφο 1 στοιχείο β) είναι τα εξής:
   
               α)
            
            
               τα λοιπά μέσα πληρούν τις προϋποθέσεις της παραγράφου 2 στοιχεία α) έως ε)·
            
         
               β)
            
            
               τα λοιπά μέσα συνδέονται με ένα πρόσθετο μέσο της κατηγορίας 1 ή μέσο της κατηγορίας 2 που εκδίδεται μέσω μιας οντότητας που περιλαμβάνεται στην ενοποίηση ομίλου σύμφωνα με το κεφάλαιο 2 του τίτλου II του πρώτου μέρους του κανονισμού (ΕΕ) αριθ. 575/2013 («χρηματοπιστωτικό μέσο αναφοράς»)·
            
         
               γ)
            
            
               το χρηματοπιστωτικό μέσο αναφοράς πληροί τις απαιτήσεις της παραγράφου 2 στοιχεία γ) και στ) κατά τον χρόνο που χορηγείται το μέσο ως μεταβλητές αποδοχές·
            
         
               δ)
            
            
               η αξία ενός λοιπού μέσου συνδέεται με το χρηματοπιστωτικό μέσο αναφοράς, ούτως ώστε να μην είναι σε καμία περίπτωση μεγαλύτερη από την αξία του χρηματοπιστωτικού μέσου αναφοράς·
            
         
               ε)
            
            
               η αξία οποιωνδήποτε διανομών που καταβάλλονται μετά την κατοχύρωση του λοιπού μέσου συνδέεται με το μέσο αναφοράς, ούτως ώστε οι διανομές που καταβάλλονται να μην είναι σε καμία περίπτωση μεγαλύτερες από την αξία οποιωνδήποτε διανομών καταβάλλονται στο πλαίσιο του χρηματοπιστωτικού μέσου αναφοράς·
            
         
               στ)
            
            
               οι διατάξεις που διέπουν τα λοιπά μέσα προβλέπουν ότι, αν το χρηματοπιστωτικό μέσο αναφοράς ανακληθεί, μετατραπεί, εξαγοραστεί ή εξοφληθεί εντός της περιόδου αναβολής ή κατακράτησης τα λοιπά μέσα συνδέονται με ένα ισοδύναμο χρηματοπιστωτικό μέσο αναφοράς που πληροί τις προϋποθέσεις του παρόντος άρθρου, ούτως ώστε η συνολική αξία των λοιπών μέσων να μην αυξάνεται.
            
         4.   Οι προϋποθέσεις που αναφέρονται στην παράγραφο 1 στοιχείο γ) είναι οι εξής:
   
               α)
            
            
               οι αρμόδιες αρχές έχουν διαπιστώσει για τους σκοπούς του άρθρου 127 της οδηγίας 2013/36/ΕΕ ότι το ίδρυμα που εκδίδει το μέσο με το οποίο συνδέονται τα άλλα μέσα υπόκειται σε ενοποιημένη εποπτεία από εποπτική αρχή τρίτης χώρας, η οποία είναι ισοδύναμη με εκείνη που διέπεται από τις αρχές που καθορίζονται στην εν λόγω οδηγία και τις απαιτήσεις του κεφαλαίου 2 του τίτλου II του πρώτου μέρους του κανονισμού (ΕΕ) αριθ. 575/2013·
            
         
               β)
            
            
               τα λοιπά μέσα πληρούν τις προϋποθέσεις που αναφέρονται στην παράγραφο 3 στοιχεία α) και γ) έως στ).
            
         Άρθρο 5
   Διαδικασίες υποτίμησης, ανατίμησης και μετατροπής
   1.   Για τους σκοπούς του άρθρου 3 στοιχείο β) και του άρθρου 4 παράγραφος 2 στοιχείο δ), οι διατάξεις που διέπουν τα μέσα της κατηγορίας 2 και τα λοιπά μέσα συμμορφώνονται με τις διαδικασίες και το χρονοδιάγραμμα που προβλέπονται στις παραγράφους 2 έως 14 για τον υπολογισμό του δείκτη κεφαλαίου κοινών μετοχών της κατηγορίας 1 και των ποσών που πρέπει να υποτιμηθούν, να ανατιμηθούν ή να μετατραπούν. Οι διατάξεις που διέπουν τα πρόσθετα μέσα της κατηγορίας 1 συμμορφώνονται με τις διαδικασίες που αναφέρονται στην παράγραφο 9 και στην παράγραφο 13 στοιχείο γ) όσον αφορά τα ποσά που πρέπει να υποτιμηθούν, να ανατιμηθούν ή να μετατραπούν.
   2.   Σε περίπτωση που οι διατάξεις που διέπουν την κατηγορία 2 και λοιπά μέσα απαιτούν τη μετατροπή των μέσων σε μέσα κεφαλαίου κοινών μετοχών της κατηγορίας 1 όταν συμβεί ένα γεγονός ενεργοποίησης, οι εν λόγω διατάξεις διευκρινίζουν ένα από τα κατωτέρω:
   
               α)
            
            
               τον συντελεστή της εν λόγω μετατροπής και ένα όριο του επιτρεπόμενου ποσού της μετατροπής·
            
         
               β)
            
            
               ένα εύρος εντός του οποίου τα μέσα θα μετατραπούν σε μέσα κεφαλαίου κοινών μετοχών της κατηγορίας 1.
            
         3.   Σε περίπτωση που οι διατάξεις που διέπουν τα μέσα προβλέπουν να μειωθεί η ονομαστική αξία του βασικού κεφαλαίου τους όταν επέλθει γεγονός ενεργοποίησης, η μείωση της ονομαστικής αξίας θα μειώσει μόνιμα ή προσωρινά όλα τα κατωτέρω:
   
               α)
            
            
               την απαίτηση του κατόχου του μέσου κατά την αφερεγγυότητα ή εκκαθάριση του ιδρύματος·
            
         
               β)
            
            
               το προς καταβολή ποσό σε περίπτωση ανάκλησης ή εξόφλησης του μέσου·
            
         
               γ)
            
            
               τις διανομές που πραγματοποιούνται επί του μέσου.
            
         4.   Τυχόν διανομές που είναι καταβλητέες ύστερα από υποτίμηση βασίζονται στο μειωμένο ποσό του βασικού κεφαλαίου.
   5.   Η μείωση της ονομαστικής αξίας ή η μετατροπή των μέσων δημιουργούν, στο πλαίσιο του εφαρμοστέου λογιστικού πλαισίου, στοιχεία που είναι αποδεκτά ως στοιχεία κεφαλαίου κοινών μετοχών της κατηγορίας 1.
   6.   Σε περίπτωση που το ίδρυμα έχει διαπιστώσει ότι ο δείκτης κεφαλαίου κοινών μετοχών της κατηγορίας 1 έχει πέσει κάτω από το επίπεδο που ενεργοποιεί τη μετατροπή ή την υποτίμηση του μέσου, το διαχειριστικό σώμα ή οποιοδήποτε άλλο αρμόδιο σώμα του ιδρύματος οφείλει να καθορίσει χωρίς καθυστέρηση ότι επήλθε γεγονός ενεργοποίησης και υπάρχει αμετάκλητη υποχρέωση να υποτιμηθεί ή να μετατραπεί το μέσο.
   7.   Το αθροιστικό ποσό των πρόσθετων μέσων που πρέπει να υποτιμηθεί ή να μετατραπεί κατά την επέλευση γεγονότος ενεργοποίησης δεν υπολείπεται του χαμηλότερου από τα κατωτέρω ποσά:
   
               α)
            
            
               το ποσό που απαιτείται για να αποκατασταθεί πλήρως ο δείκτης κεφαλαίου κοινών μετοχών της κατηγορίας 1 του ιδρύματος προς το ποσοστό που έχει καθοριστεί ως γεγονός ενεργοποίησης στις διατάξεις που διέπουν το μέσο·
            
         
               β)
            
            
               ολόκληρο το βασικό κεφάλαιο του μέσου.
            
         8.   Όταν επέρχεται γεγονός ενεργοποίησης, τα ιδρύματα απαιτείται να ενεργούν ως εξής:
   
               α)
            
            
               ενημερώνουν τα μέλη του προσωπικού στο οποίο έχουν χορηγηθεί τα μέσα ως μεταβλητές αποδοχές και τα πρόσωπα που εξακολουθούν να κατέχουν τέτοια μέσα·
            
         
               β)
            
            
               υποτιμούν το βασικό κεφάλαιο των μέσων ή μετατρέπουν τα μέσα σε μέσα κεφαλαίου κοινών μετοχών της κατηγορίας 1 το συντομότερο δυνατόν και εντός μέγιστης προθεσμίας ενός μηνός, σύμφωνα με τις απαιτήσεις που ορίζονται στο παρόν άρθρο.
            
         9.   Όταν τα πρόσθετα μέσα της κατηγορίας 1, τα μέσα της κατηγορίας 2 και τα λοιπά μέσα περιλαμβάνουν το ίδιο επίπεδο ενεργοποίησης, το βασικό κεφάλαιο υποτιμάται ή μετατρέπεται σε αναλογική βάση σε όλους τους κατόχους τέτοιων μέσων τα οποία χρησιμοποιούνται για τους σκοπούς των μεταβλητών αποδοχών.
   10.   Το ποσό του μέσου που πρέπει να υποτιμηθεί ή να μετατραπεί υπόκειται σε ανεξάρτητη εξέταση. Η εν λόγω εξέταση ολοκληρώνεται το συντομότερο δυνατό και δεν δημιουργεί εμπόδια στην υποτίμηση ή μετατροπή του μέσου από το ίδρυμα.
   11.   Το ίδρυμα που εκδίδει πρόσθετα μέσα που μετατρέπονται σε μέσα κεφαλαίου κοινών μετοχών της κατηγορίας 1 κατά την επέλευση γεγονότος ενεργοποίησης απαιτείται να διασφαλίζει ότι το εγγεγραμμένο μετοχικό κεφάλαιό του επαρκεί ανά πάσα στιγμή για τη μετατροπή σε μετοχές όλων αυτών των μετατρέψιμων μέσων εφόσον επέλθει γεγονός ενεργοποίησης. Το ίδρυμα απαιτείται να διατηρεί ανά πάσα στιγμή την απαραίτητη πρότερη εξουσιοδότηση να εκδίδει τα μέσα κεφαλαίου κοινών μετοχών της κατηγορίας 1 στα οποία θα μετατραπούν τα εν λόγω μέσα μόλις επέλθει ένα γεγονός ενεργοποίησης.
   12.   Το ίδρυμα που εκδίδει μέσα που μετατρέπονται σε μέσα κεφαλαίου κοινών μετοχών της κατηγορίας 1 κατά την επέλευση γεγονότος ενεργοποίησης απαιτείται να διασφαλίζει ότι δεν υπάρχουν διαδικαστικά εμπόδια για τη μετατροπή αυτή λόγω της σύστασης ή του καταστατικού ή των συμβατικών διευθετήσεών του.
   13.   Προκειμένου η υποτίμηση ενός μέσου να θεωρηθεί προσωρινή, πρέπει να πληρούνται όλες οι παρακάτω προϋποθέσεις:
   
               α)
            
            
               οι ανατιμήσεις βασίζονται σε κέρδη μετά τη λήψη από τον εκδότη του μέσου επίσημης απόφασης που επιβεβαιώνει τα τελικά κέρδη·
            
         
               β)
            
            
               κάθε ανατίμηση του μέσου ή πληρωμή τοκομεριδίων στο μειωμένο ποσό του βασικού κεφαλαίου πραγματοποιείται με πλήρη διακριτική ευχέρεια του ιδρύματος, λαμβανομένων υπόψη των περιορισμών που προκύπτουν από τα στοιχεία γ), δ) και ε), και το ίδρυμα δεν είναι υποχρεωμένο να πραγματοποιήσει ή να επιταχύνει μια ανατίμηση κάτω από ειδικές συνθήκες·
            
         
               γ)
            
            
               μια ανατίμηση πραγματοποιείται σε αναλογική βάση μεταξύ των πρόσθετων μέσων της κατηγορίας 1, των μέσων της κατηγορίας 2 και των λοιπών μέσων που χρησιμοποιούνται για τον σκοπό των μεταβλητών αποδοχών και έχουν υποβληθεί σε υποτίμηση·
            
         
               δ)
            
            
               το μέγιστο ποσό που πρέπει να αποδοθεί στο άθροισμα της ανατίμησης των μέσων της κατηγορίας 2 και των λοιπών μέσων, μαζί με την καταβολή τοκομεριδίων στο μειωμένο ποσό του βασικού κεφαλαίου είναι ίσο με το κέρδος του ιδρύματος πολλαπλασιασμένο επί το ποσό που προκύπτει με διαίρεση του ποσού που καθορίζεται στο σημείο i) διά του ποσού που καθορίζεται στο σημείο ii):
               
                           i)
                        
                        
                           το άθροισμα του ονομαστικού ποσού όλων των μέσων της κατηγορίας 2 και των λοιπών μέσων του ιδρύματος πριν από την υποτίμηση που έχουν υποβληθεί σε υποτίμηση·
                        
                     
                           ii)
                        
                        
                           το άθροισμα των ιδίων κεφαλαίων και του ονομαστικού ποσού των λοιπών μέσων που χρησιμοποιούνται για τον σκοπό των μεταβλητών αποδοχών του ιδρύματος·
                        
                     
         
               ε)
            
            
               το άθροισμα των τυχόν ποσών ανατίμησης και των πληρωμών τοκομεριδίων επί του μειωμένου ποσού του βασικού κεφαλαίου αντιμετωπίζεται ως πληρωμή που οδηγεί σε μείωση των κοινών μετοχών της κατηγορίας 1 και υπόκειται, από κοινού με άλλες διανομές σε μέσα κοινών μετοχών της κατηγορίας 1, στους περιορισμούς σχετικά με το μέγιστο διανεμητέο ποσό, όπως ορίζεται στο άρθρο 141 παράγραφος 2 της οδηγίας 2013/36/ΕΕ.
            
         14.   Για τους σκοπούς της παραγράφου 13 στοιχείο δ), ο υπολογισμός γίνεται κατά τη στιγμή όπου πραγματοποιείται η ανατίμηση.
   Άρθρο 6
   Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 176 της 27.6.2013, σ. 338.
   
      (2)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
   
      (3)  Επιτροπή ευρωπαϊκών αρχών τραπεζικής εποπτείας: Κατευθυντήριες γραμμές σχετικά με τις πολιτικές και πρακτικές αποδοχών της 10ης Δεκεμβρίου 2010.
   
      (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής, (ΕΕ L 331 της 15.12.2010, σ. 12).
   
      (5)  Κανονισμός (ΕΚ) αριθ. 2494/95 του Συμβουλίου, της 23ης Οκτωβρίου 1995 για τη θέσπιση εναρμονισμένων δεικτών τιμών καταναλωτή (ΕΕ L 257 της 27.10.1995, σ. 1).